b'\n_START_ARTICLE_\nWi-Fi\n_START_PARAGRAPH_\nWi-Fi\xc2\xa0\xe2\x80\x93 belaid\xc5\xbeio ry\xc5\xa1io technologijos prekinis \xc5\xbeenklas, priklausantis Wi-Fi aljansui._NEWLINE__NEWLINE_Wi-Fi belaid\xc5\xbeio ry\xc5\xa1io technologija leid\xc5\xbeia realizuoti duomen\xc5\xb3 perdavimo tinklus panaudojant pla\xc4\x8diajuost\xc4\xaf radijo ry\xc5\xa1\xc4\xaf. Wi-Fi belaidis ry\xc5\xa1ys naudoja DSSS (angl. Direct Sequence Spread Spectrum) ir OFDM (angl. Orthogonal Frequency Division Multiplexing) radio signal\xc5\xb3 moduliacijos technologijas. Wi-Fi technologija apibendrina IEEE 802.11 standartais reglamentuotas technologijas (pvz., 802.11a, 802.11b, 802.11g, 802.11n, 802.11ac), kurios yra pilnai suderinamos su labiausiai paplitusiomis personalini\xc5\xb3, ne\xc5\xa1iojam\xc5\xb3, plan\xc5\xa1etini\xc5\xb3 kompiuteri\xc5\xb3 platformomis, i\xc5\xa1maniaisiais telefonais bei periferiniais \xc4\xafrenginiais.\n_START_SECTION_\nIstorija\n_START_PARAGRAPH_\nBelaid\xc5\xbeio ry\xc5\xa1io technologijos principais veikiantys produktai (kasos aparatai) buvo pristatyti \xe2\x80\x9eNCR Corporation/AT&T\xe2\x80\x9c 1991 metais. Iki 1997 met\xc5\xb3 (kai buvo ratifikuotas IEEE 802.11 technologijos standartas) jis buvo \xc5\xbeinomas kaip \xe2\x80\x9ePre-IEEE 802.11\xe2\x80\x9c arba \xe2\x80\x9eWaveLAN\xe2\x80\x9c. 1999 metais buvo suformuota nepriklausoma ekspert\xc5\xb3 grup\xc4\x97 WECA, svariai prisid\xc4\x97jusi prie 802.11a standarto ratifikavimo. Nuo 2000 met\xc5\xb3 \xc5\xa1i grup\xc4\x97 (\xc5\xbeinoma kaip \xe2\x80\x9eWi-Fi\xe2\x80\x9c Aliansas._NEWLINE__NEWLINE_) r\xc5\xabpinasi belaid\xc5\xbei\xc5\xb3 \xc4\xafrengini\xc5\xb3 suderinamumo su 802.11a, 802.11b, 802.11g standartais testavimo tvarkos sudarymu bei sertifikavimu._NEWLINE_802.11n standartas buvo ratifikuotas 2009\xc2\xa0m. rugs\xc4\x97jo m\xc4\x97nes\xc4\xaf,_NEWLINE_ 802.11ac standartas\xc2\xa0\xe2\x80\x93 2014\xc2\xa0m. sausio m\xc4\x97nes\xc4\xaf.\n_START_SECTION_\nPanaudojimas\n_START_PARAGRAPH_\nWi-Fi technologija naudojama komunikacij\xc5\xb3 sprendimams realizuoti. Jos d\xc4\x97ka belaid\xc5\xbeio ry\xc5\xa1io \xc4\xafrenginiai sujungiami \xc4\xaf vietin\xc4\xaf_NEWLINE_kompiuteri\xc5\xb3 tinkl\xc4\x85, panaudojant prieigos ta\xc5\xa1k\xc4\x85-ma\xc5\xa1rutizatori\xc5\xb3, u\xc5\xbetikrinant\xc4\xaf prieig\xc4\x85 prie interneto resurs\xc5\xb3. Interneto paslaug\xc5\xb3 tiek\xc4\x97jai belaid\xc5\xbeio ry\xc5\xa1io \xc4\xafrenginius naudoja tarptinkliniams ry\xc5\xa1iams (angl. backhaul) realizuoti, sujungiant kompiuteri\xc5\xb3 tinklus, esan\xc4\x8dius atskiruose pastatuose ar gyvenviet\xc4\x97se. Did\xc5\xbeiausias patikimo belaid\xc5\xbeio ry\xc5\xa1io atstumas tarp dviej\xc5\xb3 Wi-Fi \xc4\xafrengini\xc5\xb3 labai priklauso nuo pastar\xc5\xb3j\xc5\xb3 technini\xc5\xb3 parametr\xc5\xb3 ir aplinkos s\xc4\x85lyg\xc5\xb3\xc2\xa0\xe2\x80\x93 jis gali skirtis nuo keliolikos metr\xc5\xb3 iki keli\xc5\xb3 \xc5\xa1imt\xc5\xb3 kilometr\xc5\xb3. _NEWLINE_Wi-Fi technologijos u\xc5\xbetikrinama maksimali duomen\xc5\xb3 perdavimo sparta priklauso nuo naudojamo standarto (pvz., su 802.11b standartu suderinamas \xc4\xafrenginys teori\xc5\xa1kai gali i\xc5\xa1si\xc5\xb3sti/priimti 11 Mbps, su 802.11n standartu suderinamas \xc4\xafrenginys\xc2\xa0\xe2\x80\x93 300 Mbps duomen\xc5\xb3 sraut\xc4\x85, su 802.11ac standartu suderinamas \xc4\xafrenginys\xc2\xa0\xe2\x80\x93 867 Mbps duomen\xc5\xb3 sraut\xc4\x85). Maksimali vartotojo duomen\xc5\xb3 perdavimo sparta praktikoje paprastai nevir\xc5\xa1ija 50\xc2\xa0% teorin\xc4\x97s d\xc4\x97l perteklin\xc4\x97s ry\xc5\xa1io ir duomen\xc5\xb3 perdavimo protokol\xc5\xb3 informacijos bei belaid\xc4\xaf ry\xc5\xa1\xc4\xaf slopinan\xc4\x8dios aplinkos poveikio._NEWLINE_Wi-Fi technologijos palaikymas \xc4\xafdiegtas visose populiariausiose operacin\xc4\x97se sistemose. Belaid\xc5\xbeio ry\xc5\xa1io \xc4\xafranga komplektuojama daugelyje \xc5\xa1iuolaikini\xc5\xb3 ne\xc5\xa1iojam\xc5\xb3, plan\xc5\xa1etini\xc5\xb3 bei delnini\xc5\xb3 kompiuteri\xc5\xb3, kai kuriuose mobiliuose telefonuose ir prakti\xc5\xa1kai visuose i\xc5\xa1maniuosiuose telefonuose. Tai suteikia galimyb\xc4\x99 mobilioms ir stacionarioms darbo (ar \xc5\xbeaidim\xc5\xb3) stotims prisijungti prie interneto, komforti\xc5\xa1kai naudotis internetine balso telefonija. Wi-Fi vie\xc5\xa1osios prieigos ta\xc5\xa1k\xc5\xb3 (angl. hot-spot) tinklas yra spar\xc4\x8diai ple\xc4\x8diamas. Interneto prieigos ta\xc5\xa1kai \xc4\xafrengti daugelyje vie\xc5\xa1\xc5\xb3j\xc5\xb3 viet\xc5\xb3\xc2\xa0\xe2\x80\x93 degalin\xc4\x97se, vie\xc5\xa1bu\xc4\x8diuose, restoranuose, oro uostuose, gele\xc5\xbeinkelio stotyse, parduotuv\xc4\x97se, klubuose, bibliotekose, p\xc4\x97s\xc4\x8di\xc5\xb3j\xc5\xb3 al\xc4\x97jose. Kai kurie telefonai ry\xc5\xa1iui su tinklo operatoriumi gali naudoti ne tik GSM, bet ir Wi-Fi ry\xc5\xa1\xc4\xaf. Wi-Fi ry\xc5\xa1ys taip pat naudojamas duomen\xc5\xb3 mainams tarp \xc4\xafvairi\xc5\xb3 buitini\xc5\xb3 elektronini\xc5\xb3 prietais\xc5\xb3 (DVD grotuv\xc5\xb3, televizori\xc5\xb3, vaizdo kamer\xc5\xb3).\n_START_SECTION_\nPrivalumai ir tr\xc5\xabkumai\n_START_PARAGRAPH_\nWi-Fi belaidis ry\xc5\xa1ys suteikia galimyb\xc4\x99 patogiai (per atstum\xc4\x85) prisijungti prie kompiuteri\xc5\xb3 tinklo apr\xc5\xabpinto prieigos ta\xc5\xa1ku (angl. access point)._NEWLINE_Wi-Fi belaidis ry\xc5\xa1ys suteikia galimyb\xc4\x99 vartotojui jud\xc4\x97ti kartu su kompiuteriu, neprarandant ry\xc5\xa1io\xc2\xa0\xe2\x80\x93 Wi-Fi \xc4\xafrenginys esant galimybei automati\xc5\xa1kai prisijungs prie kito prieigos ta\xc5\xa1ko jei pirmasis taps nebepasiekiamas._NEWLINE_Wi-Fi belaidis ry\xc5\xa1ys leid\xc5\xbeia greitai ir nebrangiai i\xc5\xa1pl\xc4\x97sti kompiuteri\xc5\xb3 tinklus kai technologijos, kuri\xc5\xb3 realizacijai reikalingi kabeliai ar \xc5\xa1viesolaid\xc5\xbeiai, yra ekonomi\xc5\xa1kai neefektyvios._NEWLINE_Skirtingai nuo paketinio duomen\xc5\xb3 perdavimo radijo ry\xc5\xa1io sistem\xc5\xb3, Wi-Fi naudoja nelicencijuot\xc4\x85 radijo da\xc5\xbeni\xc5\xb3 ruo\xc5\xbe\xc4\x85 d\xc4\x97l ko vartotojams nereikalingas ry\xc5\xa1i\xc5\xb3 reguliavimo tarnybos leidimas._NEWLINE_Wi-Fi belaidis ry\xc5\xa1ys u\xc5\xbetikrina saugi\xc4\x85 informacijos persiuntimo terp\xc4\x99 tik tuomet, kai naudojami Wi-Fi Alianso reglamentuoti belaid\xc5\xbeio tinklo apsaugos protokolai (WPA, WPA2)._NEWLINE_Belaid\xc5\xbeiam ry\xc5\xa1iui naudojama radijo bang\xc5\xb3 spektro juosta (Ultraauk\xc5\xa1tas ar Superauk\xc5\xa1tas da\xc5\xbenis) gali b\xc5\xabti u\xc5\xbego\xc5\xbetas pa\xc5\xa1alini\xc5\xb3 radijo triuk\xc5\xa1m\xc5\xb3 (pvz., trikd\xc5\xbei\xc5\xb3, kuriuos generuoja mikrobangin\xc4\x97 krosnel\xc4\x97 ar radijo telefonas), d\xc4\x97l ko gali nukent\xc4\x97ti ry\xc5\xa1io kokyb\xc4\x97 (duomen\xc5\xb3 perdavimo greitis)._NEWLINE_Nelicencijuoto radijo da\xc5\xbeni\xc5\xb3 ruo\xc5\xbeo apribojimai skirtingose pasaulio \xc5\xa1alyse gali skirtis, d\xc4\x97l ko belaid\xc5\xbeio ry\xc5\xa1io \xc4\xafrenginys suderintas vienam pasaulio regionui (pvz., suderintas pagal Europos S\xc4\x85jungos standartus) gali nedirbti su analogi\xc5\xa1ku \xc4\xafrenginiu, suderintu kitam pasaulio regionui (pvz., JAV)._NEWLINE_Wi-Fi konkuruoja su kitomis technologijomis (pvz., WiMAX, Bluetooth).'